Ollie Viljoen oorledeLees ook: ‘Hoop daar is trekklaviere in die hemel’ Ollie Viljoen. Foto: Facebook Viljoen se dogter, Enel, het Sondagaand die nuus aan Maroela Media bevestig. Enel sê haar pa het Sondagoggend in sy slaap heengegaan nadat hy verlede week weer in die hospitaal opgeneem is. Enel sê haar pa is vroeër die week in die Mediclinic Panorama in Kaapstad geopereer weens ernstige probleme met sy bloedsomloop. Viljoen was einde Julie ook in die hospitaal opgeneem en is op 1 Augustus ontslaan nadat hy onder meer behandeling vir hartversaking ontvang het. Enel sê haar broer was by hulle pa toe hy gesterf het. “Sy humorsin en warm geaardheid sal ons altyd bybly. Hy was ‘n man van vele talente gewees. My pa was ‘n entertainer gewees. Van musiek tot televisieprogramme, radioprogramme en storievertel. Hy het selfs ‘n boek geskryf.” Viljoen het in 2007 van Gauteng na die Wes-Kaap verhuis vir sy aftrede. Hy het hom steeds besig gehou met CD-opnames, toere, produksies en solovertonings dwarsoor die land. Viljoen het in Gordonsbaai gewoon. Huldeblyke stroom intussen in vir die bekroonde trekklavierspeler. Lees ook: Goeie nuus: Ollie Viljoen uit hospitaal ontslaan Gebede vir sieklike Ollie Viljoen